
מסמך תשובות הבהרה
להלן השאלות ותשובות ההבהרה למכרז תוך הפנייה לסעיף הרלוונטי במסמכי המכרז.
1. התשובות המובאות להלן מחייבות את כל המציעים, מהוות חלק בלתי נפרד ממסמכי המכרז וגוברות על הנוסח המובא במכרז.
2. אין באי התייחסותה של ועדת המכרזים לשאלה כלשהי או לפרט כלשהו בשאלה, כדי להוות הסכמה להנחותיו של השואל, או כדי לשנות בדרך כלשהי את פרשנות תנאי המכרז.
3. אלא אם נאמר אחרת, לכל המונחים והמושגים האמורים במכתב הבהרה זה תהיה הפרשנות כאמור במסמכי המכרז.
שאלות המשתתפים והבהרות המזמינה
	מספר סידורי
	הסעיף במכרז
	הבהרה מתבקשת
	תשובת הוועדה

	1 
	סעיפים 5.1, 25.7 ו-25.8 להזמנה; סעיף 12 לנספח 1
	מציע המגיש הצעה כאדם פרטי, שאינו עוסק – האם עליו להגיש את התצהיר שבנספח 3?
	סעיפים 25.7 ו-25.8 להזמנה קובעים במפורש כי התצהיר שבנספח 3 והאישורים לפי חוק עסקאות גופים ציבוריים, התשל"ו-1976, יצורפו "ככל שהמציע חייב להגיש תצהיר זה לפי החוק" ו"ככל שהמציע חייב להגיש אישורים אלה לפי החוק".

בהתאם, מציע שאינו חייב בניהול פנקסי חשבונות ורשומות ואינו חייב בחובות דיווח לפי פקודת מס הכנסה [נוסח חדש] ולפי חוק מס ערך מוסף, אינו נדרש להגיש את התצהיר שבנספח 3 ואת האישורים הנלווים, ועליו לסמן את החלופה הרלוונטית בסעיף 12 לנספח 1 (הצהרת והצעת המציע).

מובהר כי האחריות לבחון אם החוק חל על המציע מוטלת על המציע בלבד.

אין שינוי במסמכי המכרז.

	2 
	סעיף 16 להזמנה
	במקרה של הגשת ערבות באמצעות המחאה בנקאית – לפקודת מי יש לרשום את ההמחאה?
	תשומת לב המציעים מופנית לסעיף 16 להזמנה להציע הצעות, לפיו "המציע ימציא המחאה בנקאית לפקודת מינהל הדיור הממשלתי, החשב הכללי, משרד האוצר".

סכום הערבות ותוקפה כמפורט בסעיף 1 להזמנה ובנספח 2.

אין שינוי במסמכי המכרז.

	3 
	סעיפים 54 ו-55 להזמנה
	מציע שהגיש הצעה כאדם פרטי – האם לאחר הזכייה יוכל להקים חברה שהוא בעל המניות היחיד בה, ולחתום על ההסכם באמצעותה?
	כן, בכפוף לתנאי סעיף 54 להזמנה, לפיו "אם הזוכה יבקש כי ההסכם ייחתם בין עורך המכרז לבין חברה שבבעלותו, עורך המכרז ייענה לבקשתו ככל שהזוכה הוא בעל המניות היחיד בחברה האמורה".

במקרה של הצעה משותפת יחול סעיף 55 להזמנה בהתאמה.

מובהר כי הזוכה יישאר אחראי כלפי עורך המכרז, וכי החתימה על ההסכם תיעשה במועדים ובתנאים הקבועים בסעיף 51 להזמנה.

אין שינוי במסמכי המכרז.

	4 
	סעיפים 25 ו-51 להזמנה; סעיף 9 לנספח 1
	האם יש לחתום על הסכם השכירות בשלב הגשת ההצעה?
	לא. סעיף 25 להזמנה מונה את המסמכים שעל המציע לכלול בהצעתו, והסכם השכירות החתום אינו נמנה עמם.

עם זאת, בהתאם לסעיף 25.1 להזמנה על המציע לחתום בתחתית כל עמוד ועמוד ממסמכי המכרז, לרבות עמודי ההסכם ונספחיו, במקום המיועד לכך.
החתימה בתחתחית העמוד איננה חתימה על ההסכם אלא אישור לכך שהחותם קראת את המסמך ומודע לתוכנו.

הסכם השכירות ייחתם על ידי הזוכה בלבד, ויומצא לעורך המכרז תוך 7 ימים ממועד קבלת ההודעה על הזכייה, כמפורט בסעיף 51 להזמנה ובסעיף 9 לנספח 1.

אין שינוי במסמכי המכרז.

	5 
	סעיפים 8.1.1 ו-8.2 להסכם השכירות
	האם היטל השבחה שאינו קשור לשכירות חל על השוכר?
	בהתאם לסעיף 8.1.1 להסכם השכירות, על השוכר חלים כל המיסים, ההיטלים, האגרות, הארנונות, דמי הרישוי ותשלומי החובה "אשר יוטלו בגין השימוש, ההחזקה, ההפעלה וביצוע עבודות במושכר, במישרין או בעקיפין, לרבות אגרה, דמי היתר ושימוש חורג, היטלי פיתוח וכל היטל וגם/או תשלום חובה מכל סוג שהוא".

לעומת זאת, היטל השבחה שאינו נובע מהשימוש בנכס, מהחזקתו, מהפעלתו או מעבודות שביצע השוכר – לא יחול על השוכר. 

אין שינוי במסמכי המכרז.

	6 
	סעיף 1(ג) להזמנה; סעיפים 16.2 ו-23.1(ח) להסכם השכירות
	האם ניתן להשכיר את מלוא הנכס בשכירות משנה, בכפוף לאישור המשכיר?
	סעיף 1(ג) להזמנה וסעיף 23.1(ח) להסכם השכירות קובעים כי "הזוכה יהיה רשאי להשכיר שטחים בנכס בשכירות משנה, בכפוף לקבלת הסכמה מראש ובכתב מהמשכיר ובכפוף לכל דין. לא יהיה בהשכרת משנה כדי לגרוע מחובותיו של הזוכה כלפי המשכיר".

גם בהתאם לסעיף 16.2 להסכם, כל השכרת משנה – לרבות של מלוא המושכר – טעונה הסכמת המשכיר מראש ובכתב. המשכיר רשאי לשקול, בין היתר, שיקולים הנוגעים לדיני המכרזים, זהות השוכר החלופי וחוסנו הכלכלי או הפיננסי, ואין הוא מתחייב להיעתר לבקשה.

אין שינוי במסמכי המכרז.

	7 
	סעיף 1(ד) וסעיפים 7-8 להזמנה; סעיפים 3.1, 3.3 ו-3.5 להסכם השכירות
	האם ניתן לקבל את תוכניות הבניין?
	מסמכי המכרז אינם כוללים את תוכניות הבניין. כמצוין בסעיף 1(ד) להזמנה, בתיק הבניין לא נמצא היתר הבנייה המקורי להקמת המבנה, ואותר היתר בנייה מס' 111360 מיום 14.6.2017 שניתן עבור חיזוק הבניין והחלפת גג רעפים.

בהתאם לסעיפים 7 ו-8 להזמנה ולסעיפים 3.1, 3.3 ו-3.5 להסכם השכירות, באחריות המציע לבדוק בעצמו או באמצעות אנשי מקצוע מטעמו את מצב הנכס על כל היבטיו, לרבות המצב התכנוני והרישויי, ובכלל זה באמצעות עיון בתיק הבניין בארכיב הוועדה המקומית לתכנון ולבנייה בירושלים.

אין שינוי במסמכי המכרז.

	8 
	סעיפים 1(ב), 1(ה) ו-7-8 להזמנה; סעיפים 3.5, 10.1 ו-23.1(ז), 23.1(י) להסכם השכירות
	האם ניתן להתקין מעלית בבניין?
	כמצוין בטבלת פרטי הנכס שבסעיף 1 להזמנה, הבניין הוא ללא מעלית.

התקנת מעלית מהווה שינוי במושכר, ובהתאם לסעיף 10.1 להסכם השכירות ולסעיף 1(ב) להזמנה ולסעיף 23.1(ז) להסכם היא טעונה הסכמת המשכיר מראש ובכתב, וכן קבלת כל ההיתרים הנדרשים על פי כל דין, באחריות הזוכה ועל חשבונו בלבד. המשכיר רשאי להסכים או לסרב לבקשה לפי שיקול דעתו המוחלט ומבלי שיצטרך לנמק את החלטתו.

כמו כן, המבנה מיועד לשימור (סעיף 1(ה) להזמנה וסעיף 23.1(י) להסכם), וכל שינוי בו כפוף לדרישות עיריית ירושלים והוועדה המקומית לתכנון ולבנייה בירושלים בנושא שימור המבנה.

עורך המכרז אינו מתחייב כי ניתן להתקין מעלית בבניין, והאחריות לבירור הנושא מוטלת על המציע בלבד, בהתאם לסעיפים 7-8 להזמנה ולסעיף 3.5 להסכם.

אין שינוי במסמכי המכרז.

	9 
	סעיפים 7-8 להזמנה; סעיף 3 להסכם השכירות; סעיף 5 לנספח 1
	האם קיים מרחב מוגן או מקלט בבניין?
	לא קיים מרחב מוגן או מקלט בבניין.

מעבר לאמור, ומבלי לגרוע ממנו, הנכס מושכר במצבו הנוכחי (AS-IS). בהתאם לסעיפים 7 ו-8 להזמנה, לסעיף 3 להסכם השכירות ולסעיף 5 לנספח 1, באחריות המציע לבדוק את הנכס וסביבתו על כל היבטיהם ולמצוא אותם מתאימים לצרכיו, ולא תהיה לו כל טענה, דרישה או תביעה כלפי עורך המכרז בעניין זה.

אין שינוי במסמכי המכרז.

	10 
	סעיף 1 להזמנה; סעיף 2.5 להסכם השכירות
	בחזית הבניין, בצדו הימני, מוצב שלט של בית הכנסת "היכל ברוך". האם משמעות הדבר שקיימת זכות של גורם נוסף בנכס?
	לא. השלט אינו קשור לנכס נשוא המכרז, ובית הכנסת אינו קשור לנכס. אין בשלט כדי ללמד על קיומה של זכות כלשהי של צד שלישי במושכר.

מובהר כי המושכר נשוא המכרז הוא הנכס כהגדרתו בטבלת פרטי הנכס שבסעיף 1 להזמנה ובסעיף 2.5 להסכם השכירות – חלק מחלקה 68 בגוש 30028 – והמכרז אינו כולל שטחים שאינם נכללים בהגדרת המושכר.

כעולה מנסח הרישום מיום 13.4.2026, הזכויות בחלקה רשומות על שם רשות הפיתוח בשלמות, ורשומה עליהן הערת ניהול לטובת מינהל הדיור הממשלתי. לא רשומה בנסח כל זכות של צד שלישי בנכס.

אין שינוי במסמכי המכרז.

	11 
	סעיף 6 להזמנה
	האם ניתן לקיים סיור נוסף בנכס?
	כן. מאחר שהבקשה עלתה מצד מספר גורמים, יתקיים סיור נוסף בנכס ביום 05/08/2026 בשעה 11:00

בהתאם לסעיף 6 להזמנה, ההשתתפות בסיורים אינה חובה, ועל המציעים לוודא את קיומו של הסיור באתר האינטרנט יום לפני מועד קיומו. הודעה על מועד הסיור הנוסף תפורסם באתר האינטרנט.

מובהר כי מידע שיימסר במהלך הסיור יחייב את עורך המכרז רק אם ניתן בכתב והועבר לכלל המציעים.



